Учар голланд » Ўзбекистон янгиликлари – Zamin.uz\n25 апрель 2019, 23:20\nУни тотал футбол асосчиларидан бири сифатида тилга олишади.\nУнга таъриф берган бир спорт журналисти шундай деганди:\n- Уни Пеле билан кўп қиёслашади. Пеле ўз замонаси учун идеал футболни намойиш қилиб берганди, Кройф эса замонасига бутунлай янги ва яхшироқ футбол олиб кирди.\nУндан Роналдо ҳақида ва замонавий футболда олдинги авлодлар даражасидаги афсоналар чиқмаётгани сабабини сўрашганда шундай жавоб берганди:\n- Роналдо – яхши футболчи, аммо бизнинг пайтимизда бундай футболчилар ўнлаб топиларди. Агар кенгроқ фикр юритадиган бўлсак, ҳозирги муҳитда афсонани тарбиялаш мушкул. Ҳаёт ўта қулайлашиб кетгани ҳақиқий юлдузларни вояга етказиш учун тўсиқ деб ўйлайман. Чўққига чиқиш учун ва у ерда узоқ вақт қолиш учун эса, энг пастдан бошлаш лозим, ҳаёт учун курашнинг нақадар оғир ва зарурлигини англаб етиш керак бўлади.\nУ курашганди. Пеле ва Гарринча каби, Пушкаш ёки Ди Стефано каби. Роналдони ҳар қанча мақтасак оз, унинг ёшлигиданоқ фотомоделлар ва автомашиналарни коллекция қилиб юрганига қувонсак арзийди, аммо у буюк бўла олмасди. Бўлиши жуда қийин эди. Ҳозирги давр энг кучли футболчиларни дунёга келтира олади, лекин афсоналарни эмас.\n1947 йилда Амстердамда туғилган Йоҳаннинг отаси оддий сотувчи, онаси эса кир ювувчи эди. Айнан онасининг касби унга футбол оламига йўлни очиб берганди. Онаси уйга яқин бўлган «Аякс» футбол клубида ишларди. Табиатан ўта нозик ва умуман спортчига хос келажак кутиш қийин бўлган ўн икки ёшли Йоҳанни онаси клубга етаклаб боради ва клуб мураббийларга илтимос қилади. Узоқ иккиланишлардан сўнг уни мактабга қабул қилишади ва Кройф атиги беш йил ўтиб комил футболчига айланади, клуб билан профессионал шартнома тузади. Дебют матчидаёқ рақиб дарвозасини ишғол қилади.\nЙоҳаннинг бор имкониятларини очиши ва унинг футболга ва футболни унга максимал даражада хизмат қилиши учун буюк мураббий керак эди. Унинг энг катта бахти шунда эдики, фаолияти буюк мураббий билан кесишди. 1965 йилнинг 24 январида клубга Ринус Миҳелс бош мураббий этиб тайинланди ва айнан шу кундан бошлаб икки «маэстро»нинг ҳамкорлиги бошланди.\nЎша пайтларгача Голландия футболи Европада анча орқада эди. 1957 йилга келибгина клублар профессионаллаштирилган бўлса-да, 60-70 йилларга келиб «Аякс» Европани забт эта бошлади.\nТотал футболнинг отаси сифати тилга олинадиган Ринус Миҳелс футболга баскетбол ўйини тамойилларини олиб кирди - тўпга эгалик қилинган пайтда барча ҳужумга ўтади, тўп йўқотилгач эса барча ҳимояланади. Миҳелснинг «Аякс»и юқори тезлик ва тўпсиз ҳаракат билан барчани лол қолдирганди, футболчилар осонлик билан таъқибдан қутулишар, ҳимояда бир-бирларини ажойиб тарзда қувватлашарди. Айниқса, ўша пайтларда урф бўлган «ўйинчига ўйинчи» ҳимояланиш усулида ҳаракат қилувчи жамоаларга қийинчилик туғиларди. Ҳужумчига елим мисоли ёпишиб олиши керак бўлган ҳимоячилар уларга эргашиб «Аякс» майдонига келишга мажбур бўлишарди, рақиб ҳимоясида пайдо бўлган бўшлиқдан эса «Аякс» ҳимоячилари усталик билан фойдаланиб ҳужумга ўтишарди. Шунинг учун «Аякс» ҳужумлари ҳар қандай нуқтадан бошланиши ва ҳар қандай тарзда давом этиши мумкин эди.\nБундай футбол учун албатта Миҳелсга жисмоний жиҳатдан кучли ва универсал бўлган футболчилар керак бўларди ва у четдан сотиб олишни ўйламай, ўзи тарбиялаб қўя қолади. Айнан мана шу қарашлар асосида буюк Йоҳан Кройф футбол оламида чарақлади.\nАнча енгил ҳаракатланадиган Йоҳан тотал футболнинг ҳақиқий дирижёри эди. Унинг ўйин услуби ва ноодатий ҳаракатлари рақибни саросимага солмай қўймасди ва айнан шунинг эвазига унга «Учар голланд» лақабини беришганди.\nУнинг тезлиги ўта юқори эди, 30 метр масофани 3,8 секундда босиб ўтарди. У исталган дақиқада тезлик олиши ва сонияда тўхташи мумкин эди, ўз танасини ва ҳаракатларини кутилмаганда ўзгартира оларди.\nУнинг асосий жиҳатларидан бири оёғининг ташқи тарафида ҳам ажойиб тарзда бурама зарбалар бера оларди. Кўпинча у бурчак тўпларини ҳам шу шаклда амалга оширарди ва бу рақиб жарима майдонида катта хавф вужудга келтирарди.\n- Замонавий футбол рақибни ортда қолдириш ва ҳаяжонга солишга асосланган, - деганди Йоҳан, - турли йўналишлардаги алдамчи ҳаракатлар билан рақибни саросимага солинг, қарорларни ҳаракат пайтида қабул қилишга ўрганинг, ҳаракатларингиз билан дарвозабонни ва ҳимояни чалғитинг. Хуллас, сизнинг ўйинингиз учрашув жараёнига руҳий таъсир ўтказсин.\nКройф тўпсиз ҳам беназир ҳаракат қиларди, тўп билан эса ҳақиқий сеҳргар эди. Енгил вазнига қарамасдан унга майдонда қаршилик қилиш қийин, тўпни осонликча олдирмасди.\nУ ҳақиқий универсал эди, тотал футбол айнан унинг учун яралгандек тасаввур уйғонарди баъзан. Исталган пайтда Кройф Роналдунинг шиддатини ва тезлигини, Каканинг рақибни саросимага солишини, Роналдиньонинг бутун майдонни назорат қилишини, Раулнинг нафис ҳаракатини намойиш қила оларди. У Ибраҳимовичга ўхшаб акробат ҳам бўла оларди.\nУнинг «Барселона» таркибида «Атлетико» дарвозасига киритган голи ҳозиргача эсланади. Унинг шериги ўнг қанотдан дарвозанинг узоқ бурчаги тўпни юқорилатиб оширганди. Тўп дарвозага жуда яқин йўналганди, тўпга етиб олиш ҳам жуда қийин ва ноқулай эди. Йохан «шпагат» очиб тўпга сакраб, ҳавода айланиб товони билан тўпга текканди (Ван Даммни эсланг) ва тўп дарвозага кирганди.\n1969 йилда Чемпионлар кубоги ярим финали «Ливерпуль» майдонида ажойиб натижа (5:1) қайд этган «Аякс» финалда «Милан»дан мағлубиятга учрайди (1:4).\nБу мағлубият голландларга дарс бўлди ва Миҳелс ўйин услубини янада такомиллаштиради, итальянларга қарши ўзига хос «иммунитет» ишлаб чиқади. Натижа эса ажойиб бўлади, «Аякс» кетма-кет уч маротаба Европада энг кучли деб эътироф этилади. Йоҳан эса кетма-кет икки марта Европанинг энг яхши футболчиси бўлади.\nЙоҳаннинг 1973 йилда «Барселона»га кетиши эса «Аякс»нинг юлдузли даврига хотима ясайди ва усиз биринчи босқичдаёқ ЦСКА (София)га мағлуб бўладилар.\nИспанияда пастки ўринларнинг бирини эгаллаб турган Каталония клубига Кройф янги об-ҳаво олиб киради ва ўша мавсумдаёқ клуб мамлакат чемпионига айланади. Йоҳан «Барселона»да олдинги клубидагидек совринларни юта олмайди ва Испания ички чемпионатидаги ютуқлар билангина кифояланади. Йоҳанга учинчи «Олтин тўп»ни эса терма жамоадаги ўйинлари, яъни ЖЧ-74 олиб беради.\nОлдинги жаҳон чемпионатларининг финал босқичига чиқа олмаган голландлар Германияда ўтган жаҳон чемпионатида ҳаммани ўзига қатаришганди. Ринус Миҳелс «Аякс»даги тамойилларини терма жамоада қўллайди ва тотал футбол яна бир бор дунёни забт этади.\nЎша чемпионат олдингилардан фарқли тизимда ўтган, яъни гуруҳ босқичидан сўнг чорак финаллар ўрнига жамоалар яна қайтадан икки гуруҳга ажратилар ва гуруҳ ғолиблари финалда куч синашлари лозим эди. Дастлабки гуруҳ босқичини муаммосиз тугатган Голландия иккинчи босқичда Бразилия, ГДР ва Аргентинага қарши баҳс олиб боришлари маълум бўлади.\nЎйиндан ўйинга кучайиб бораётган Голландия терма жамоаси Аргентина дарвозасига жавобсиз тўртта тўп киритади, немислар ҳам тиз чўктирилади (2:0).\nБразилияга қарши ўйин эса барчанинг хотирасида узоқ қолганди. Деярли 20 йил футболда етакчилик қилган услуб, янги ва кўпчиликка манзур бўлаётган услубга қарши тура олиш-олмаслиги маълум бўлиши керак эди ўша оқшом. Узоқ йиллардан буён Пеле каби юлдузларсиз ўйнаб кўрмаган Бразилия бу сафар ҳар жабҳада мағлуб бўлади. Кройф ва Неескенс биттадан гол киритишади. Бразилияликларнинг асаблари дош бера олмайди ва жуда кўп вазиятларда Кройфга нисбатан ўта қўпол тарзда ўйнай бошлайдилар. Учрашувдан эртасига маҳаллий газеталардан бири ўйин ҳақида аниқ хулоса ясаганди: «Голландияликлар майдонда порлаш билан, бразилияликлар эса фақат йиқитиш билан машғул бўлдилар».\nФиналдан олдин деярли бутун мутахассислар ва мухлислар Кройф жамоаси ғалабасини тахмин қилгандилар. Дунёнинг турли бурчакларида терма жамоа мухлислари пайдо бўлганди, Миҳелсни эса «буюк» деб атай бошлагандилар.\nАммо яна бир мактаб бор эдики, бу мактаб ҳар қандай вазиятда йўқолиб қолмасди. Яхши ташкилланган ва бир маромда ишлайдиган машинани эслатувчи немис жамоаси финалда ғалаба қозонди. 1-дақиқадаёқ Кройфга қарши ишлатилган қўполликдан сўнг пенальтини аниқ амалга оширган голландлар учрашув эндигина бошлангани ва ғалаба қозониш учун яна 90 дақиқа ўйнаш лозимлигини бироз унутиб қўйдилар. Ҳар доимгидек хотиржам немислар дастлаб пенальтидан жавоб қайтаришади. Учрашувнинг 43-дақиқасида эса ўша чемпионатнинг бомбардири Герд Мюллер керакли пайтда, керакли жойда пайдо бўлди ва ғалаба тўпини киритади.\nКейинги жаҳон чемпионатида ҳам голландлар финалгача боришди, аммо у турнирда Кройф қатнашмади. У ўттиз бир ёшида ҳам терма жамоани, ҳам «Барселона»ни тарк этди, унинг кейинги фаолияти АҚШда давом этди.\nАтиги бир марта жаҳон чемпионатида қатнашган Кройф жаҳон футболида ўзининг ўчмас ўрнига эга бўлди. Йоҳан Кройфни мухлислар «учинчи қирол» деб аташади. Футбол тарихи ва статистикаси халқаро ферерацияси (IFFHS) эса уни 20 асрнинг энг яхши футболчилари ўнлигида Пеледан кейинги иккинчи ўринга лойиқ кўрганди.\nУнинг ютуғи шунда эдики, у доимо ўйинини мукаммаллаштиришга интиларди, доим ўсишни хоҳларди. Ҳар икки оёғида ақл бовар қилмас даражада аниқ ва кучли зарба бера олар, майдоннинг ҳар қандай бурчагидан дарвозани ишғол қила оларди. Йоҳан тўпга эгалик қилганда ҳеч ким олдиндан нима қилмоқчи эканлигини била олмасди ва бу ҳимоячиларни баттар саросимага соларди.\nФранц Баккенбауэр у ҳақида шундай деганди:\n- Унга қараб туриб футболчи эканлигига ишониш қийин эди. Аммо бу фақатгина 1-2 дақиқага чўзиларди, холос. Йоҳан тўпни эгаллаши биланоқ, беихтиёр унинг мухлисига айланиб қолардингиз.\nКейинчалик, Йоҳан Кройф мураббийлик соҳасида ҳам улкан из қолдирди. Унинг 90-йиллар бошидаги Барселонада қурган «Орзулар жамоаси» ва унинг андозалари асосида Гвардиола томонидан ривожлантирилган «Барселона» футбол тарихидаги энг кучли жамоалар сирасига киритилди. Бу энди бошқа ҳикоя...\nЯнгиликлар » Спорт » Учар голланд\n16:30 Пеле: «Мбаппе шундай ўйнашда давом этса, мен яна майдонга қайтишим мумкин»\n14:06 FourFourTwo журнали барча даврларнинг энг кучли футболчисини эълон қилди. Кутилмаган етакчи\n11:42 Неймар термадаги 50-голини уриб, Ромарио, Роналдо ва Пеле билан тенглашди


“Сурхон” футбол клубининг собиқ ўйинчилари ойлик маошни сўраганликлари учун калтакланганини айтишмоқда. Клуб раҳбарияти бу маълумотни инкор қилган Ўзбекистон янгиликлари\n“Сурхон” футбол клубининг собиқ ўйинчилари ойлик маошни сўраганликлари учун калтакланганини айтишмоқда. Клуб раҳбарияти бу маълумотни инкор қилган\nЎзбекистон, Тошкент – Batafsil.uz. “Сурхон” футбол клубининг собиқ ўйинчилари Жавоҳир Эсонқулов ва Акром Хўжаевлар ойлик маошни сўраганликлари учун калтакланганини айтишмоқда. Клуб раҳбарияти бу маълумотни инкор қилган. Бу ҳақда мухбиримиз хабар бермоқда.\nФутболчи Жавоҳир Эсонқулов унга ҳужум қилингани тўғрисидаги шикоят аризасини ички ишларга топшираётганини акс этган видеолавҳа ижтимоий тармоқларда тарқалди.\nМазкур видео тиббий муассасасида олинган бўлиб, эҳтимол футболчи у ерда суд-тиббий экспертизадан ўтгандир. Унинг таъкидлашича, ҳужум қилганлар тўрт киши бўлган.\nБўлиб ўтган воқеа хусусида Эсонқуловнинг рафиқаси Рушана Мирсодиқова ҳам айтиб берган.\n“Бу ҳодиса 17 сентябрь куни юз берган. “Сурхон” футбол клуби ўйинчилари билан тўлиқ ҳисоб-китоб қилинмаган. Улар ярим йил мобайнида иш ҳаққини сўраб боришган. Охир-оқибат уларни ҳақорат қилиб, ҳайдашган. Шунда Эсонқулов Жавоҳир ва Акром Ходжаев улардан эшитган ҳақорат сўзларни эшикка ёзиб қолдиришган”, - деди у.\nУнинг сўзларига кўра, бир ҳафтадан сўнг иш берувчи қўнғироқ қилиб, ўйинчилардан идорага келиб, пулни олиб кетишни айтган.\n“Аввал Акром Хўжаевни уришган, чунки у биринчи бўлиб етиб борган. Таёқ билан уришган, деразадан ташлаб юбориш билан қўрқитишган. Кейинчалик борган Жавоҳир Эсанқуловни ҳам қамаб қўйишган. Жабрланганларни жамоа мураббийлари ушлаб турган, қолганлар эса бита ва стул билан урган, бўғиб ўлдириш билан қўрқитган. Ҳужум гуруҳ томонидан амалга оширилганлар, илгаридан режа қилинган. Калтаклагандан сўнг “далиллардани йўқотиш учун” уларни тоза футболкага кийинтириб, қўйиб юборишган”, - дея таъкидлади у.\nМирсодиқованинг қўшимча қилишича, ўйинчиларга “ҳар томонга югурмаслик, органларга мурожаат қилишига ҳаттоки уринмаслик ва ариза ёзмаслик” айтилган, чунки органлар ҳам, прокуратура ҳам ёрдам бера олмайди”. Шунингдек, клуб раҳбарияти президент аппарати ҳимоясида эканлиги таъкидланган.\n“Ишонаманки, орангизда лоқайд бўлмаган кишилар бор ва биргаликда адолатга эришамиз”, - дея якунлади у.\n“Сурхон” футбол клуби ижтимоий тармоқларда тарқалган хабарни рад этган. Клуб маълумотларига қараганда, клуб ва собиқ ўйинчи Жавоҳир Эсонқулов ўртасидаги шартнома иккала томоннинг розилиги бўйича 2021 йилнинг 21 июль куни бекор қилинган. Ўйинчи клубга нисбатан ҳеч қандай молиявий эътирози йўқлиги ҳақида расмий ҳужжатни имзолаган.\n“Собиқ ўйинчининг шартномаси бекор қилинганига қарамай, у ҳар куни клуб идорасига келиб, пул тўланилишини талаб қилган. Собиқ ўйинчилар Жавоҳир Эсонқулов ва Акром Хўжаевлар келишиб олиб, клуб раҳбариятига нисбатан ҳақоратли сўзларни идора эшигига ёзиб қолдирган”, - дея маълум қилинмоқда “Сурхон” ФК хабарида.\nШундан кейин жамоа сардори Асрор Ғафуров иккала ўйинчини клуб идорасига таклиф этиб, бу сўзларнинг ёзилиш сабабларини сўраган.\n“Аввалига улар бу сўзларни ёзганини тан олишмаган, лекин уларнинг мазкур ҳатти-ҳаракати кузатиш камераларига ёзиб олинган”, - дейилмоқда хабарда.\nКлубнинг қўшимча қилишича, Асрор Ғафуров бундай ҳаракатлар номақбул эканлигини ўйинчиларга тушунтирган ва натижада ўрталарида можаро келиб чиққан. Иштирок этганлар ўйинчиларни ажратиб, яраштиришган.\nБу ҳолатда ким ҳақ ёки ноҳақ эканлигини вақт кўрсатади. Воқеага ҳуқуқни муҳофаза қилиш идоралари қандай муносабат билдиришини кутиб қоламиз.


17:04 15.07.2020 (Янгиланган 17:07 15.07.2020)\nАжратилган 26 гектар ер майдонида мойчечак, атиргул, чиннигул, розмарин ва шувоқ ўсимликлари етиштирилмоқда.\nТОШКЕНТ, 15 июл - Sputnik. Бухоро вилояти Вобкент туманида яшовчи “ФАРМА актив” корҳонаси асосчиси Миршод Бобоев жаратилган ер майдонида 10дан ортиқ доривор ўсимликларни етиштирмоқда, деб хабар қилмоқда ЎзА.\nУнинг корҳонаси доривор ўсимликлар ва гулларни етиштириш билан шуғулланади. Ушбу мақсадлар учун 2019 йилда унга Паноб қишлоғи ҳудудидан 26 гектар ишлов берилмаган ер ажратилди.\nБугунги кунга ер майдонида мойчечак, атиргул, чиннигул, розмарин ва шувоқ ўстирилади. Меҳнат кўп талаб қилинадиган мавсумда корҳона гул теримига кўпроқ иш жойларини яратади.\nКорхона ходими Шерзод Ҳамроевнинг сўзларига кўра, бу йил иш жараёнига юз нафар ёшлар қўшимча жалб этилди.\nБошқа бир ишчи, терувчи Зулхумор Ахророванинг сўзларига кўра, далада одамлар ойига бир миллион сўмдан кўпроқ маош олишмоқда. Уларнинг аксарияти мавсум давомида банд.\nЯна бир ходим Темурмалик Расулов яқинда Россиядан қайтиб келди, у ерда гулчилик соҳасида ишлади. Ҳозирда у тўпланган тажрибаси билан бўлишмоқда.\nБироз олдин Сирдарё вилоятида 11-чи синф битирувчиси ташландиқ 15 гектар ерни ўзлаштирди. Ер майдонига у полиз ва дуккакли экинларни эккан ҳақида хабар берган эдик.


Стефан ЦВЕЙГ (1881–1942) КРИСТИНА – Jahon adabiyoti\nСтефан ЦВЕЙГ (1881–1942) КРИСТИНА\nҚиз бироз тин олгани холаси ва поччасининг ёнига ўтирди. Аммо шу пайт кимдир столга соя ташлаб ўзига таъзим қилаётганини пайқаб қолди. Баланд бўйли, елкадор, малласоч, соқоли силлиқ олинган, офтобда қорайган чеҳрасидан мардонавор ёғду таралиб турган йигит экан. У пошналарини пруссчасига бир-бирига шақиллатганча уриб, одоб билан, соф шимолий олмон лаҳжасида холадан изн сўради.\n– Жоним билан, – жилмайди жиянининг бунчалар тез муваффақият қозонаётганидан ғурурланган хола.\nКристина хижолатга ботиб, тиззаларида енгил титроқ билан ўрнидан турди. Башанг кийинган нотаниш йигит ясаниб олган кўплаб гўзал хонимлар ичидан ўзини танлагани гўё юрагига болғача билан зарб берилгандек қизни шошириб қўйганди.\nРақсдан сўнг йигит – у ўзини гладбахлик муҳандис дея таништирди – Кристинани эҳтиром билан столига кузатди. Столларига яна бир киши келиб қўшилганини қиз илк лаҳзаларда пайқамабди ҳам. Бу генерал Элкинс экан. Мана, у ўрнидан туриб, эҳтиром билан қизга таъзим қилди. Очиғи, бу charming girl билан ўзини таништириб қўйишини холасидан илтимос қилгани келганди у. Генерал аслзода хонимнинг рўпарасида тургандек қоматини тик тутиб, бошини бир томонга хиёл эгиб, жиддий турар, Кристина эса чўчиб, ўзини қўлга олишга уринарди. Худойим-эй, бу ниҳоятда улуғвор ва кибор одам билан нимани гаплаша олади? Холасининг айтишича, унинг сурати барча газеталарда босилган, ҳатто кинода ҳам кўрсатишган экан.\nГенерал уни рақсга таклиф этганида Кристина хижолатдан донг қотди. Бир муддат ўтгач эса эҳтиёткорлик билан, оҳиста рақс тушаётиб, ҳеч бир тортинишсиз суҳбатга киришиб кетганига ўзи ҳам ҳайратланди.\nРақсдан сўнг генерал Элкинс уни эртага автомобиль сайрига таклиф этганида қиз қандай рози бўлганини билмай ҳам қолди. Уни яна уч-тўрт киши билан таништирдилар. Ўн йил ичида ҳам теварагида шунча башанг, назокатли, оқкўнгил одамни кўрмаганди. Уни рақсга чорлашар, сигарета ва ликёр билан сийламоқчи бўлишар, тоққа чиқиш ва сайлга таклиф қилардилар.\n– Ҳаммани ҳайратда қолдирдинг, болагинам, – деди жияни туфайли юзага келган югур-югурдан ғурурланаётган хола.\nКристина эртаси куни тонгда туриб ёлғиз ўзи тоғ сайрига чиқиб келди. Нонуштага қайтганида генерал Элкинс ёнига келиб, ваъда қилинган автомобиль сайрига таклиф этди. Генералнинг инглизча русумдаги қимматбаҳо машинасида болаларча ғурурланиб кетаётган қиз, эҳтимол, уловнинг эгаси шу бўлса керак деб, ўзига сал ҳасад билан кўз ташлаётган йўловчиларни пайқади. Генерал Элкинс унга теварак-атрофни кўрсатар, маълумоти бўйича географ бўлганидан ҳар қанақа мутахассис каби беихтиёр тафсилотларга бериларди.\nМашина тезлигини оширганча, гилам устида бораётгандек юмшоқ ва шовқинсиз олға интилар, кескин кўтарилишлар пайтида ҳам метин кўксидан тиқ этган товуш чиқмасди. Водий борган сайин қорамтир тус олиб, қоялар яқинлашиб қолди ва ниҳоят, ёруғлик кўзга ташланиб, ҳайдовчи тормозни босди.\n– Малои довони, – эълон қилди Элкинс ва ўша-ўша эҳтиром ила Кристинанинг машинадан тушишига кўмаклашди.\nПастликдаги манзара ажойиб, йўл ғалати тарзда буралиб, шалоладек пастга қуюлар эди. Бундаги тоғлар ҳолдан тойиб, янги чўққи ва музликлар бунёд этишга қурби етмай қолгани кўриниб турарди. Қуйига, кўз илғамас водий томон юришди.\n– У ёқда, пасттекисликда Италия ҳудуди бошланади, – кўрсатди Элкинс.\n– Италия, – ажабланди Кристина, – шунча яқинми, наҳотки шу қадар яқин?\nУнинг товушида қизиқувчанлик шу қадар кўп эдики, Элкинс беихтиёр сўради:\n– У ерда бўлганмисиз?\n– Йўқ, ҳеч қачон! Сиз-чи?\n– Мен ўзи қаерда бўлмадим. – Элкинс жиддий, сал қайғули жилмайди. – Дунёни уч марта айланиб чиққанман ва унутманг – мен кекса одамман.\n– Қўйсангиз-чи! – чўчиб эътироз билдирди қиз. – Нега бунақа дейсиз!\nУнинг эътирози шунчалик сидқидилдан айтилдики, олтмиш саккиз ёшли генералнинг ёноқлари тўсатдан қизариб кетди.\nОртга қайтаётганларида Элкинс камгап бўлиб қолган, хаёлчан, бироз ҳаяжонланаётгандек кўринарди. Меҳмонхонага етиб келганларида эса ҳамроҳига ёрдам бериш учун ҳайдовчини ортда қолдириб, ўзи учун ҳам кутилмаган ғайрат билан машинадан сакраб тушди.\n– Ажойиб сайр учун сиздан ғоят миннатдорман, – деди у қиз оғиз очиб, унга ташаккур айтишга улгурмасидан, – кўпдан буён бунчалик роҳатланмагандим.\nЧой устида Кристина генерал қанчалар меҳрибон ва илтифотли эканлигини қайнаб-жўшиб холасига сўзлаб берганда, у хайрихоҳлик билан бош силкиди:\n– Уни бироз шамоллатганинг яхши бўлибди. Ҳаётда кўп жафо чеккан, хотини ҳали ёшлигида – Тибетда экспедицияда юрганида вафот этган. Бу ҳақдаги хабар вақтида етиб келмагани боис тўрт ой хат ёзиб турган ва қайтиб келганда ўзи битган бир уюм, очилмаган мактубларни кўрган. Битта-ю битта ўғли ҳалок бўлган – олмонлар унинг самолётини Суассон томонда уриб туширган эканлар. Яна десанг, айнан генералнинг ўзи ярадор бўлган куни. Ҳозирда Ноттингем яқинидаги улкан қасрида танҳо яшайди. Хотиралардан қочиш учун мудом саёҳатда юришини тушунса бўлади. Оиласи ҳақида сўз очишни хаёлингга келтирма – бирдан кўзига ёш олади.\nТушликдан сўнг холаси ва поччаси дам олиш учун хоналарига йўл олишганда қизнинг рўпарасида кечаги рақсдаги жуфти, синчков муҳандис-олмон пайдо бўлди ва унга бақувват қўлини узатди:\n– Туринг, туринг! Оғайниларим сиз билан танишмоқ истагидалар.\nЙигит дабдурустдан ҳамроҳини барчага фройляйн фон Боолен, дея таништирди. Афтидан, поччасининг голландча “ван” ўрнига олмонча “фон” дея талаффуз қилинган исм-шарифи уларда ўзгача ҳурмат уйғотганди. Кристина буни ҳаммаларининг эҳтиром билан ўринларидан туриб қўяётганларидан пайқади. Балки бу иккала сўз оҳанги Германиядаги бой-бадавлат Крупп фон Бооленлар оиласи номини беихтиёр хотираларига туширгандир?\nКристина қизариб кетганини пайқади: “Э худо, нималар деяпти у?!” Бироқ йигитнинг хатосини тўғрилашга юраги дов бермади. Ахир нотаниш, назокатли инсонлар қошида улардан бирини ёлғончиликда айблаб: “Йўқ, йўқ, мен фон Боолен эмасман, фамилиям Хофленер”, деб бўлмайди-ку! Кристина шу тарзда виждонига қарши бориб, бармоқлари титраса-да, ўзи назарда тутмаган ёлғонга йўл қўйди. Бу ёшларнинг барчаси – мангеймлик қувноқ, ўйноқи қиз, веналик шифокор, аллақандай француз банки директорининг ўғли, исм-шарифини Кристина яхши эшитмаган яна бир нечта киши – унга жуда қизиқиб қолишди. Ҳаммалари фақат унга савол беришар ва фақат у билан суҳбатлашарди.\nИлк дақиқаларда Кристина ўнғайсизланиб, ҳар сафар улардан бири “фройляйн фон Боолен” дея мурожаат қилганда игна санчилгандек сесканиб тушаверди. Бироқ бу ёшларнинг шўхлиги ва одамшавандалиги аста-секин ўзига ҳам юқди. Тезда уйғонган ўзаро ишончдан у хурсанд эди ва охир-оқибат, ҳангомага сира тортинмай қўшилиб кетди. Ахир ҳаммалари унга дўстона муносабатда бўлса, нимадан қўрқсин?\nСўнгроқ холаси келиб, уни яхши қабул қилганларини кўриб қувонди, “фройляйн фон Боолен” дея чақирашаётганларида эса кўз қисиб, оқкўнгиллик билан жилмайди. Кейин эри тушликдан кейинги одати бўйича покерга берилиб кетганидан фойдаланиб, қизни сайрга олиб чиқди…\nШундай бир синоат борки, эврилишнинг сирли қудрати исми-шарифингда яширинган бўлади. Дастлабки пайтлар у тасодифан бармоғингга тақилган узукдек, сени ҳеч нимага мажбур қилмайдигандек туюлади. Бироқ идрокинг исминг сеҳрини англашидан аввалроқ, у танингга сингиб, тақдирингга таъсир ўтказганча, маънавий борлиғинг билан чамбарчас боғланади. Аввалига Кристина ўзининг янги номига яширинча бир шумлик билан жавоб қайтара бошлади (“Кимлигимни билганингизда эди! Йўқ, била олмайсиз!”). Бу номга енгилтаклик билан, гўё карнавал ниқобидек муносабатда бўлди. Бироқ, тез орада ўзи истамаган сохта исм-шарифи ҳақида унутиб, ўзини-ўзи алдай бошлади ва уни ким деб қабул қилишаётган бўлса, ўшанга айланди-қолди. Агар биринчи кун оқсуяк оилага мансуб бойвучча, дея ном чиқарганидан бир қадар дилхиралик ҳис этиб, эртасига бу нарса ҳатто иззатталаблик пайдо қилган бўлса, кейинги кунлари бунинг бари гўё ўз-ўзидан маълум ҳақиқатдек туюла бошлади. Агарда кимдир исмини сўраса, Кристина (уйда уни Кристль деб аташарди) деган жўн исм оқсуякларга мос эмасдек туюлар ва қиз сурбетларча: “Кристиана!” – деб жавоб қайтарарди. Мана, шундан буён барча столларда ва умуман меҳмонхонада, қизни Кристиана фон Боолен деб атай бошладилар.\nУ энди почтачи Хофленерга мутлақо ўхшамайди. Унга ўхшаши амримаҳол. Рангпар, кулни эслатувчи териси тоғ офтоби остида қорамағизга айланди, бошини мағрурона тик тута оладиган бўлди. Янги либосларда қадам босиши ҳам ўзгариб, ҳаракатлари мулойим, назокатли бўлиб қолди. Ўзининг қадрига етишни ўргангани қадди-қоматидан ҳам сезилди. Табиат қўйнида мунтазам сайр танини янгилаган бўлса, рақслар эгилувчан қилди ва мана, куч манбаи юз кўрсатди: бехосдан уйғонган ёшлик, юрак гуп-гуп урмоқда, кўксинг баланд. Вужудингда бори қайнайди, тўлқинланиб, кўпиради. Ҳали сен туймаган бетакрор ҳаёт қувончини ҳис этиш учун ўзингни тинмай синовдан ўтказишни истайсан.\nКристина энди бир жойда қозиқдай қоқилиб ўтириш, бирон тинчроқ иш билан машғул бўлишни эмас, ҳар дам қаергадир бориб, шўхлик қилишни хоҳларди. Доимо бирон нимага қизиқиб, ўша қизиқувчанлик таъсирида хонама-хона зир югурар, гоҳ у ер, гоҳ бу ерда кўриниш берарди. Ёшлик қуввати қиздан шунчалик уфуриб турардики, тўлқиндек атрофидагиларга ҳам ўтар ва кимки ўзига яқинлашса, шу ондаёқ ўйин-кулги ва шумлик гирдобига тортарди.\nҚизда ҳар доим айтадиган гап бор, доим янги бир саргузашт топади. Унинг учун ҳамма нарса ажойиб, ғаройиб, тасвирлашга сўз ожиз. Кристина ҳамма нарсага мафтун. Мутлақо бегона тингловчига ҳам маълум эдики, ўзгалар билан ўртоқлашмаса, вужудини тўлдирган миннатдорлик ҳиссини бу қиз кўтара олмайди. У билан муомалада бўларкан, ҳар ким беихтиёр қиздан таралаётган меҳр кучи таъсирига тушиб қолади. Ҳатто мудом мудраб ўтирувчи, тили заҳар махфий маслаҳатчи кампир ҳам у томон лорнетини тўғрилаганда нигоҳига илиқлик югуради. Барча, лорд Элкинсдан тортиб, то лифтчи-болакайга қадар фройляйн фон Боолен ёқимтой, фусункор ҳилқат эканлиги ҳақида бир тўхтамга келган эдилар. Кристина ўзига нисбатан бу хайрихоҳликни шу одамлар орасида бўлишга ҳаққи борлигининг исботи дея қабул қилар ва бундан янада бахтиёр бўларди.\nҚизнинг шахсига қизиқиш ва очиқдан-очиқ хушомад қилишга мойиллик у бундай муносабатини кутишга асло журъати етмаган киши – генерал Элкинс томонидан яққол ифода этила бошлади. Унинг костюми ранги очиқроқ, ёшларга хос, галстуги эса ёрқинроқ бўлиб бораётганини ҳатто холаси ҳам пайқади. Балки қиз янглишаётгандир, лекин Элкинснинг чаккасидаги оқ сочлари ҳам бўялгандек туюлди. У турли баҳоналар билан тез-тез уларнинг столига келар, ортиқча эътиборни жалб қилмаслик мақсадида, меҳмонхона хизматчилари воситасида иккала хонимнинг номерларига ҳар куни гул юборарди.\nБир куни эрталаб, ёмғир сабаб барча сайрлар қолдирилганда у Кристина билан холлнинг бир четига ўтириб, уйи, хиёбони, итларининг фотосуратларини кўрсата бошлади. Суратдаги ғаройиб, баланд қаср нормандлар даврига мансуб бўлса керак. Юмалоқ ҳимоя миноралари деворларига чирмовуқлар чирмашган, ичкарисида атлантлар ва қадимий камини бор кенг-мўл заллар, ромларда оилавий портретлар, кемаларнинг нусхалари. “Менимча, қишда у ерда яшаш зерикарли бўлса керак”, ўйлади қиз ва худди унинг фикрини уққандек, генерал овчи итлар галасини кўрсатганча деди:\n– Агар мана шулар бўлмаганда, бутунлай ёлғиз қолардим.\nБу – хотини ва ўғли ўлганига илк шама эди. Унинг нигоҳи ўзининг юзи бўйлаб тортинибгина сирғалиб ўтганини пайқаган Кристина титраб кетди ва шу ондаёқ фотосуратларга тикилди. “Нима учун буларни менга кўрсатмоқда ва нега чўчиётгандек ғалати тарзда мана шунақа инглизча уй ёққан бўлармиди, дея сўраяпти? Наҳотки бадавлат, зодагон киши бу билан нимагадир шама қилиб…”\nАммо ўйлаб олишга бу ерда қайдан ҳам вақт бўлсин – бунга имкон беришармиди! Холлга киришга улгурмай бебош тўданинг бирон аъзоси қизни шартта тутиб олиб, саёҳатга, суратга тушишга, ўйинга ёки гап сотиб, рақс тушишга судрайди. Гоҳида, оқшомги рақсларда, ёки хилват жойда бирон йигит қўрқмай қучоқлаб олганда Кристина қонига ўт тушгандек, танида илиқлиқ туяди. Бу даврадагилар бир-бирига дўстона хушомад қилишга уста, лекин баъзида хушомадлар янада очиқроқ, дадилроқ, эҳтирослироқ тус олади. Бунақа муносабат уни – ҳали бунга одатланмаган қизни баъзан чўчитади. Мисол учун, машина ичидаги ғира-ширада кимнингдир чайирдек қўли тиззаларини эркалаб силаса, ёки сайр пайтида биров ҳаддан ташқари мулойим қўлтиқлаб олса, Кристина ўнғайсизланади.\n“Ахир ким ўзи мен? Бу одамлар менда нимани кўра қолишди?” – кундан-кун ҳайрати ортиб ўзига савол берарди у. Ҳар куни унга қайта-қайта мулозамат қилишади. Уйқудан кўз очар-очмас ходима лорд Элкинсдан гулдаста олиб киради, кеча холаси чарм сумка ва ниҳоятда гўзал тилла соат совға қилди. Унга нотаниш силезлик ер эгалари, эр-хотин Тренквицлар уйларига меҳмонга таклиф этишди. Жиккак америкалик миттигина тилла ўт олдиргични (бу совға Кристинага жуда ёқиб тушди) беркитиқча сумкасига солиб қўйди. Мангеймлик олмон қиз опасидан ҳам меҳрибон: оқшомлари хонасига шоколадли конфетлар олиб келади ва иккиси тун ярмидан оққунча гап сотиб ўтиришади. Муҳандис ундан бошқаси билан рақс тушмай қўйган.\nЙиллар мобайнида кўча-кўйда ён-атрофидан ўтган одамлар қизнинг афтига ҳатто қараб ҳам қўймасди. Шунча йил қишлоқда яшаса-да, ҳеч ким ҳеч нима совға қилмаган, унга қизиқмаган. Эҳтимол, бунга сабаб у ёқда ҳамма камбағалу ғариб эканлигидир. Балки одамлар ғарибликдан толиқишгани боис, бир-бирига шубҳа билан қарашар, ёки қизнинг ўзида илгари бўлган-у, лекин кўринмай турган бирон нарса тўсатдан юз кўрсатдимикин? Балки чиндан ҳам у ўзи ўйлашга журъат қилганидан кўра чиройлироқ, ёқимлироқдир? Фақат бунга ишонишни истамаганмикан? “Кимман, кимман, ахир?”\nКристина баъзи-баъзида танҳо қолганида тинмай ўзига шу саволни берарди. Ғалати, уйда уни эркак зоти қизиқтирмас, ҳарқалай, сира ҳаяжонга солмасди. Аммо бу ердаги йигитлар баъзан унда аллақандай ўзгача қизиқиш ва ҳаяжон уйғота олишини, ҳатто ўзининг кулгиси ҳам қандайдир бошқача янграшини, баъзан ҳадиксираб ортга тисарилаётганини ҳис қиларди. Юзаки қарагандагина дўстона, аслида унчалик хавфсиз ҳам деб бўлмас даврада ўзини аллақандай ноқулай ҳис этар, очиқдан-очиқ ва астойдил тирғалаётган муҳандис ёнида эса сархушликдан боши хиёл айланарди.\nКимё факультети талабаси, ақлли, муғомбиргина, зинда, эҳтиросли, бироқ энг сўнгги дамларда ўзини тута олувчи мангеймлик зийрак қиз қоп-қора кўзлари билан теварак-атрофда нималар бўлмасин, барини бирданига пайқар эди. Меҳмонхонада кўздан пинҳона бирор нима рўй берса, барини Кристина ундан билиб оларди.


Белгияда ҳам ниқоб тақиқланди\nБрюссел кўчасидаги муслима.\n23 июлдан бошлаб Белгия жамоат жойларида юзни тўсувчи ниқоб кийишни тақиқлаган иккинчи Европа давлатига айланди.\nЖамоат жойларида юзни тўсиб юрувчи либос кийишни тақиқлаш тўғрисидаги қонун лойиҳаси 2010 йилнинг апрел ойида Белгия парламенти муҳокамасига қўйилган ва лойиҳа 149-1 нисбатдаги овоз билан қарийб якдиллик билан қабул қилинган эди.\nАммо кўп ўтмай ҳукуматнинг қулаши ва муддатидан аввал ўтказилган сайлов натижаларининг тўлиқ бўлмай қолгани ўтиш даври ҳукуматини бу қонун ижросини кечиктиришга мажбур қилган эди.\nБелгияда 23 июлдан бошлаб кучга кирган қонунда аниқ қилиб исломий бурқа ëхуд ниқоб тақиқланди¸ деган жойи бўлмаса-да¸ унга кўра жамоат жойларида бундан сўнг юзни тўсиб юриш манъ қилинади. Қонунга амал қилмаганлар 137 евро жарима тўлаш ëхуд етти кунгача бўлган қамоқ жазосига ҳукм этиладилар.\nҚонун тарафдорларига кўра¸ у Белгия жамиятидаги жинсий тенгликни рағбатлантириш мақсадида қабул қилинган.\n- Биз Маърифат даври ақидаларини ҳимоя қилишга ҳақлимиз. Эркак ва аëл бизнинг жамиятда тўлиғича тенг ҳуқуқли бўлмоғи лозим¸ дейди Белгия парламенти депутатларидан бири Петер Дедекер Озодлик билан суҳбатда.\nДепутатнинг айтишича¸ бутун дунë¸ хусусан Европада террор хуружлари таҳдиди ошиб бораëтган ҳозирги даврда¸ бундай қонун жамоат хавфсизлигини таъминлаш учун ҳам зарурдир. "Бурқа ëки ниқоб ортида исталган одам бекиниши мумкин. Одамлар жамоат орасида бурқали шахс пайдо бўлиши билан безовта бўладиган бўлиб қолган"¸ деб давом этади белгиялик депутат Петер Дедекер.\n- Албатта¸ инсонларнинг диний эътиқод эркинлиги бор ва бу қонуннинг ҳеч қандай Исломга қарши жиҳати йўқ. Аммо мен бурқанинг энг асосий исломий қадрият эканига ишонмайман. Қайсидир эркак ўз шаҳвоний ҳирсини жиловлай олмаслиги мумкин¸ деган даъво билан аëл кишини нафақат танаси¸ балки юзини ҳам тўлиқ тўсиб юришга мажбурлаш¸ менимча¸ соғлом ақлга кўп ҳам мос эмас¸ дейди Белгия парламентида мазкур қонунга овоз берган депутатлардан бири.\nПарламентнинг яна бир аъзоси Лин Диерик ҳам депутат сафдоши фикрига қўшилади.\n- Ҳар бир инсоннинг ўзи истаган динга ва эътиқодга ишониш эрки бор. Аммо дин эркинлигида ҳам муайян чегаралар бор ва Белгияда юзни тўсиб юриш ана шу чегарадан ўтиш¸ деб ҳисоблайман¸ дейди депутат Диерик.\nЖамоат жойларида юзни тўсиб юришни тақиқловчи қонун лойиҳасига қарши озов берган ягона депутат Белгиядаги Яшиллар партияси вакили¸ инсон ҳақлари бўйича профессор Ева Бремсдир.\nОзодлик билан суҳбатда Бремс¸ бундай қонун инсон ҳақларига хилоф эканини айтади ва ўз қарашининг Европа Кенгаши ва Халқаро Амнистия томонидан ҳам қўлланилишини таъкидлайди.\nҲуқуқ профессорига кўра¸ Белгиядаги муслималар бу қонунни ўз ҳақларини поймол қилаëтгани асосида Белгия Конституциявий судига бериши мумкин.\n"11 миллион аҳолиси бор Белгияда 600 мингга яқин мусулмон яшаëтган бир кезда бутун мамлакат бўйлаб бор-йўғи 200 га яқин муслима юзини тўлиқ тўсувчи ниқоб ëки бурқа кияди¸ шуларни деб мусулмон жамоаси ҳиссиëтларига тегиш шарт эдими?"¸ дейди профессот Бремс.\nБрюсселдаги энг йирик масжид имоми Мустафо Кастит¸ мамлакатдаги мусулмон жамоаси фикрини инобатга олмасдан¸ шошма-шошарлик билан қабул қилинган бу қонун мусулмонлар орасида салбий оқибатларни келтириб чиқаради¸ деган фикрда.\n- Биз мусулмон жамоасини ëмон кўрсатишга қаратилган бундай қонун қабул қилинганидан афсусдамиз. Бу қонун нафақат Белгия¸ балки бутун Ғарб давлатларида илдиз отаëтган қўрқув муҳитини¸ исломофобия руҳини янада кучайтирмай қолмайди¸ дейди Мустафо Кастит.\nБрюсселда туғилиб-ўсган Кастит¸ толерантлик¸ ўзаро тоқатлиликда яшаш узоқ вақт Белгия жамиятининг ажралмас қисми бўлиб келгани¸ аммо бугунга келиб бу қадриятларнинг заифлашаëтганидан ҳам афсус билдиради.\nЕвропа давлатлари орасида биринчи бўлиб Франция парламенти жамоат жойларида юзни тўсиб юришни тақиқловчи қонунни қабул қилган ва бу қонун ҳам асосан мусулмон жамоалари норозилигига сабаб бўлган эди.


«Охирги уч кунда қариндошу танишлардан тўрт...\n27.07.2020 09:13 0 5435\nБлогер Шаҳноза Соатова ваҳимасиз карантиндан адекват карантин босқичига ўтиш даври келгани, чунки энди маълумотсизлик ва ишончсизлик ортидан ваҳима келиб чиқиши ҳақида ёзмоқда.\nОхирги уч кунда қариндошу танишлардан тўрт киши вафот этди. Умримда бунақа кичик фурсатда кўп ўлик хабарини эшитмагандим. Уларнинг биронтасига Covid-19 ташхиси қўйилмади, ҳатто улардан тест ҳам олинмади. Лекин ўлим олдидан барчасининг бир ҳафта, ўн кун иситмаси чиқди, беҳол бўлди, ковиднинг у ёки бу симптомлари кузатилди.\nБу тизимли ҳодисалар хулосаси нима? Одамлар нега, нима сабабдан бундай кўп ўляпти? Нега бунақа тез (10-12 кун ичида) ўляпти? Ковид бўлмаса, нима бу? Нега ковид ташхиси фақат тест натижаларига қараб қўйиляпти? Ковиддан 100 та одам ўлди деган нима-ю, 1000 та ўлди деган нима?\nҚўшниларга ўхшаб ковид ва номаълум пневмония статистикасини бирлаштириб, бундан кейинги стратегияни шунга қараб қурган маъқул эмасми? Ваҳимасиз карантиндан адекват карантин босқичига ўтиш даври келди, чунки энди маълумотсизлик ва ишончсизлик ортидан ваҳима келиб чиқади.\nОдамлар карантинга риоя этиб, уйда ўтиришини, карантин чекловларини тўғри қабул қилишини истасак, асл аҳволни кўрсатиш, ўлимлар ковидданми ё бошқа нарсаданми, қатъи назар, аниқ ва очиқ айтиш керак.\nКайфият жуда тушиб кетди.\nўлим пневмония коронавирус


09:35 / 21.02.2017 | farrux | 2083\nАссалому алайкум! Ҳурматли устозлар, агар бир оилага совчиликка бориб 2 томонга ёқса ва у оилага йигитни ишини ошириб кўрсатса, яъни тижорат қилмасаю шу ишни қилади дeб айтса. Буни у оилага яхши таасурот уйғотиш учун айтган бўлса, уларга ёқиш учун, исломда шунга рухсат борми?\nВа алайкум ассалом! Рухсат йўқ. Расулуллоҳ соллаллоҳу алайҳи васалламнинг «Ким алдаса, биздан эмасдир», деган ҳадислари бор.\n4. Савдодаги алдамчилик қилиш савдогарни мусулмонлик доирасидан чиқариши. Пайғамбаримиз соллаллоҳу алайҳи васалламнинг «Мендан эмас» деганлари «Менинг динимда эмас», деганларидир. Энди бугунги катта-кичик савдогарларнинг қилаётган ишларига бир назар солайлик. Савдонинг қайси тури бўлса, ҳаммасида харидорни яхшилаб алдаш услуби ишлаб чиқилган. Нима қилиб бўлса ҳам харидорни алдаб, молни ўтказиб олишдан бошқа ташвиш йўқ. Яхши, сифатли молни кўргазмага қўйиб, ёмонини тортиб ёки ўлчаб бериш – энг осон услуб. Аввалгиларга ўхшаб, ёмғир тегиб қолганди, дейиш йўқ. Зироат маҳсулотини бозорга узиб ёки териб олишдан олдин, албатта, томиридан тўйиб ичиб олганича сув қўйилади. Маҳсулот тарози босадиган бўлгандан кейин бозорга олиб чиқилади. Албатта, уни еган одамни дард босади. Бозорда шеригининг ширин анорини сўйиб, кўргазмага қўйиб, ўзининг аччиқ анорини пуллайдиганлар ҳам йўқ эмас. Қўйингки, инсон боласининг ақлига сиғмайдиган нарсалар, ҳийла-найранглар бозорда учрайди. Ушбу нарсаларни касб қилиб олган алдамчиларнинг ўзини мусулмонман, деб аташга, Муҳаммад соллаллоҳу алайҳи васалламнинг умматиданман, дейишга ҳақлари бормикан?! Аллоҳ таолодан қўрқиш керак. Алдамчиликни ташлаш керак. Алдамчилик билан топилган мол-дунё ҳаром бўлади. Эгасига юқмайди. Бошига битган бало бўлади. Қиёматда ҳам шарманда қилади. ("Ҳадис ва Ҳаёт" китобидан). Валлоҳу аълам!\nУйланиш ҳақида икки хил фикр


ИнтерФУТБОЛ :: Юлдузга айланган митти жавоҳир\nСўнгги «уик-энд»нинг бош қаҳрамонларидан бири бўлган Садио Мане қандайдир икки дақиқа ичида чемпионликка асосий даъвогар - «Тоттенхэм»ни карахт аҳволга солиб қўйди. Бундан атиги бир неча йил аввал Сенегалда чанг ютиб юрган ноёб иқтидор соҳиби ҳозирда АПЛ жамоалари учун бартараф этишнинг иложи бўлмаган қўрқинчли «офат»га айланди. Goal.com сайти 2016 йилнинг энг сара футболчилари 50талигида 39-ўринга лойиқ кўрилган африкалик митти жавоҳир босиб ўтган йўл ҳақида ҳикоя қилади.\nЯшиндек чақнаш - Садио Манега болаликда берилган инъом. Шу хислати эвазига у Начо Монреаль ва Каллум Чемберсни лақиллатиб, «Арсенал» дарвозаси томон йўл топган ва «Ливерпул»даги дебютини ажойиб гол билан нишонлаганди. Ундан икки йил аввал «Саутгемптон»да илк марта майдонга тушиб, янги жамоаси фойдасига пенальти ишлаган, тақдир тақозоси билан ўшанда ҳам Лига кубоги доирасида «Арсенал» жабр кўрганди.\nМанедаги яшин тезлик Англия учун янгилик бўлса, Сенегал пойтахтидан олисда жойлашган Седиу шаҳарчаси аҳолиси учун яхши таниш эди. Садио ана шу шаҳарчанинг чанг кўчаларида тўп тепиб улғайган. Ниҳоят, 15 ёшга тўлган болакай амакиси ҳамроҳлигида Дакар сари 800 км.ли сафарга отланди.\n«Пойтахтга етиб келганимизда стадион менга ўхшаган болакайларга тўлиб кетганди. Тезда бизни гуруҳларга ажрата бошлашди. Ҳеч ёдимдан кўтарилмайди, катта ёшдаги бир киши менга тикилиб турди-да, таажжубини яшира олмаган ҳолда саволга тутди: «Сен бу ерда нима қиляпсан? Наҳотки, кўрикка келган бўлсанг? Шу бутса, шу шорт билан тўп тепмоқчимисан? Қандай қилиб?» Мен унга бундан яхшироқ либосим йўқлигини айтдим. Майдонга тушганимдан кейин ўша одамнинг юзидаги таажжуб ўрнини ҳайрат эгаллаганини кўрдим. Менга яқинлашиб, академияга қабул қилинганлигим, фақат унинг жамоасида ўйнашимни айтди», - дея эслайди Мане.\nҲа, Садио ўзининг ноёб қобилияти эвазига футбол мутахассислари хайрихоҳлигига осонликча эришди. Аммо ота-онасининг розилигини олиш осон бўлмади: «3-4 ёшли пайтимдан бошлаб тўпдан ажрамаганимни яхши эслайман. Кўчада тўп тепаётган болаларни кўрсам, уларга қўшилмасдан туролмасдим. Улғайгач, стадионга борадиган бўлдим - «кумир»ларимни ўз кўзим билан кўришни истаганча, ўзимни уларнинг ўрнида кўрардим. Терма жамоанинг ЖЧ-2002даги муваффақияти (гуруҳда амалдаги чемпион - Францияни енгиб, чорак финалгача етиб борганди) мамлакат аҳолисига тенги йўқ шодиёнани туҳфа этгач, тақдиримни футбол билан боғлашга аҳд қилдим. Ота-онам руҳоний бўлишгани боис, миллионлар ўйинига қизиқмасдилар. Улар мени бошқа соҳада кўришни исташарди. Охир-оқибат, бутун фикри-хаёлим футболда эканига амин бўлишгач, Дакарга боришимга изн беришди».\nКим ўз фарзандига ёрдам бермайди? Садионинг ота-онаси ҳам уни қўллаб-қувватлаб туришди, амакиси доимий таянч бўлди. Умуман, бегона кишилар ҳам ўз орзусини рўёбга чиқариши учун Манега озгина бўлсада кўмак беришга ҳаракат қилишарди. Мана, энди улар, жумладан, «Мец»га йўл олгунига қадар Дакарда бошпана билан таъминлаб турган кишилар ҳам у билан ҳақли равишда фахрланишади. Маненинг мафтункор ўйинларини интиқлик билан кутадилар. Футболчи Сенегал терма жамоаси таркибида майдонга тушиш учун ватанига қайтганида, стадион мухлисларга тўлиб кетади. Ўз навбатида, ишқибозларга ўз ташаккурини изҳор қилиши мумкин бўлган қулай имкониятни беҳуда кетказмаяпти. Миннатдорчиликдан ташқари, Мане ватандошларини терма жамоанинг етакчисига хос сермазмун ўйинлар билан мукофотламоқда. «Саутгепмтон»дан 30 млн. фунт эвазига ўтган ярим ҳимоячи «Ливерпул»да ҳам сермаҳсул - 11та учрашувда урилган голларнинг 10тасида унинг улуши бор. «Сент Мэрис»даги икки мавсумни ҳам 10тадан ортиқ гол билан якунлади. Яшиндек тезлик, ақлли оёқ, вазиятни ҳис эта билиш қобилияти ва чарчоқ билмаслик хусусиятлари соҳиби икки марта «МЮ»нинг эътиборини тортганди. Бироқ тақдир Манени 2012 йилдаги Лондон Олимпиадасидан бошлаб кузатиб келаётган Юрген Клопп жамоасига раво кўрди. Тўғри, германиялик мураббий уни ўз жамоасига иккинчи уринишда қўшиб олишга муваффақ бўлди. Чунки аввалига Клопп «Зальцбург» раҳбарияти билан келишолмади, кейинчалик Садио «Саутгемптон»га йўл олганди. Айтганча, «авлиёлар»дан илгари Москванинг «Спартак»и Манега ишониш қийин бўлган қийматдаги шартномани таклиф этган, аммо футболчи савияли чемпионатни моддий манфаатдан устун қўйганди. Ўшанда Юрген Клоппнинг қизиқиши «Боруссия» Дортмунддек ўзига хос жамоадан жой олишига умид уйғотганди. Бир томонда Юрген Садиони кузатишда давом этди, футболчи эса мукаммаллик сари янада интила бошлади: «Орзум амалга ошмагач, ўзимга сўз бердим: бор кучимни юқорироқ савияга кўтарилишга сарфлайман. Шунда кўнглимдаги клубнинг ўзи излаб келади. Амалда ҳам шундай бўлди - «Саутгемптон»даги ишончли ўйинларимдан сўнг Клопп мени ўз жамоасига таклиф қилди. Бунгача амалга оширган ишларимдан мамнунман. Чунки мен малакали мураббийдан сабоқ оляпман. Қачондир мақсадимга эришишимга ишонардим».\n«Эмирейтс»да «Ливерпул»даги голлари сонини очгач, Садио қўллари билан Клоппни кўрсатиб, устози томон югурди ва уни қучоқлаб олди. Бу қувончли онлардан сўнг анча вақт ўтди. Бироқ ушбу воқеа Маненинг қанчадан-қанча нарсалардан воз кечгани-ю, қандай қийинчиликларни енгиб ўтганини эслатиб туради. «Ўсмирлик пайтимда яқинларимдан узоқлашиш жуда қийин бўлганди. Онамни, опа-сингилларимни соғинардим. Футболчи бўлишга аҳд қилган эканман, бу қийинчиликларни енгиб ўтишим шартлигини яхши билардим. Шу айрилиқ иродамни тоблади. Менга ўхшаган иқтидорли йигитларнинг аксарияти сўнгги маррагача етиб бора олишмади. Мен эса ҳаммасига чидадим ва ниҳоят, профессионал даражасига эришдим».\nМаненинг хонадони Ливерпуль марказида жойлашган. Ҳозирда шаҳар бўйлаб навигатор ёрдамисиз бемалол ҳаракатлана олади. Янги муҳит, янги уй, янги талабларга аллақачон мослашиб улгурди. Қаҳрамонимизнинг «Энфилд»даги фаолияти кутилганидан ҳам жозибали ва самарали бошланди. Ҳужумкор учликнинг аъзоси сифатида у Филиппе Коутиньо ҳамда Роберто Финмино билан ҳамкорликда рақиб ҳимоячиларини аянчли аҳволга солиб қўймоқда. Унинг ҳайратомуз ҳаракатлари мухлисларга завқ улашмоқда. Аммо футболчи ҳар қандай вазиятда ҳам ҳушёрликни йўқотмасликка интилади: «Майдонда футболчи ўткинчи хаёллардан йироқ бўлиши керак. Айниқса, «Ливерпул»га ўхшаган номдор жамоаларда тўп сурадиган бўлса. Акс ҳолда, сен рақибларни эмас, улар сени оёқ ости қилишади», - дейди Мане.\n«Қачондир мени ўз таркибига қўшиб олмоқчи бўлган жамоага ўтишимни, ўзим орзу қилган мураббий раҳбарлигида тўп суришимни билардим. Мақсадим - мени яхши биладиган устозим ишончини оқлаш, қўлимдан келганича унга ёрдам бериш. Бошқа ҳар қандай фикрдан йироқман. Ҳозир шу жамоанинг бир бўлаги эканлигимдан мамнунман. Жамоадошларим юксак иқтидор соҳиблари. Барчамиз бир мақсад йўлида бирлашганмиз. Маҳоратли шериклар қуршовида тўп суриш анча осон ва завқли», - дейди ярим ҳимоячи.\nМане 15 ёшли ўсмирлик даврини ёдга олиб, ўз кечинмаларини ёш издошларига ибрат сифатида келтиришни хуш кўради: «Болалик пайтингда кўчада тўп сурган экансан, ўзингни футболнинг барча сир-асроридан хабардордек ҳис этасан. Ҳар бир ҳаракатингни ўзига хос услубда бажаришга уринасан, кўпинча бу борада ўзингни тенгсиз ҳисоблайсан. Бироқ мен жуда кўп услубларни, тактик ҳолатлар ва бошқа нозик жиҳатларни академияда ўзлаштирдим. Қолаверса, ҳозир ажойиб мураббийлардан сабоқ олишни давом эттиряпман. Шунингдек, тажрибали жамоадошларимдан ҳам».\n«Ўзимни кўпроқ бошқаларни эшитадиган, кузатадиган ва улардан ўрганадиган кишилар тоифасидан, деб биламан. Ўзимни доимо ёш ҳисоблайман, билимга чанқоқман, янада юқорироқ савия сари интиламан. Навбатдаги янги кун қандайдир ижобий нарсани ўрганиш учун берилган ажойиб имконият!».\nМане учун бу фақат бошланиши, холос. «Ливерпуль» мутасаддилари бу хариддан мамнунлар. Аммо уни ушлаб қолмаганлар-чи? Афсусда эканликларига шубҳа йўқ. Кейинги пушаймон - ўзингга душман! Ҳаёт ўзи шунақа!\nТуғилган санаси ва манзили: 1992 йил 10 апрель, Седиу (Сенегал)Амплуаси: вингер\nБўйи: 175 см. Вазни:55 кг.Ўйнаган жамоалари: «Мец» (2010-2012); «Ред Булл» (2012-2014); «Саутгемптон» (2014-2016); «Ливерпуль» (2016-...)\nСенегал терма жамоаси таркибида 42 марта майдонга тушиб 12та гол урган\nЖаҳонгир МИРЗО тайёрлади


Туркистон вилоятида кўп болали оилаларга қайтаримсиз 500 минг тенге давлат гранти берилади\n“Nur Otan” партияси съездида Элбоши кам таъминланган ва кўп болали оилалар гуруҳига ижтимоий қўллов тадбирларини кучайтиришга доир топшириқлар бериб, манзилли ижтимоий ёрдам кўрсатишнинг янги тартиби бўйича муҳим ташаббуслар билан чиқди.\nШунга биноан вилоятда махсус штаб тузилиб, ҳар бир оилага уйма-уй оралаш орқали ижтимоий харита тузилди. Мазкур харита бўйича вилоятдаги 86,6 минг кўп болали оиладан 19 мингтаси камтаъминланганлар қаторига киритилди. Буни Минтақавий коммуникациялар хизматида ўтган брифингда вилоят ҳокимининг ўринбосари Ербўл Садир маълум қилди.\n– Туркистон вилоятида жорий йилнинг 1 апрелидан бошлаб, манзилли ижтимоий ёрдамга мурожаат қилган 56,9 минг фуқарога маслаҳат берилиб, вилоят бўйича қабулланган 32326та оиланинг аризалари “Е-халық” ахборий электрон тармоққа киритилди. Бугунги кунда 24748та оилага манзилли ижтимоий ёрдам тайинланиб, шундан 21608тасига 4,7 млрд. тенге тўланди. Шунингдек, 1-чоракда ёрдам миқдори қайта кўриб чиқилиб, 15422 оилага кўпайтирилган миқдордаги манзилли ижтимоий ёрдам берилди, – деди Ербўл Абилхайрули.\nЖорий йилда киритилган ўзгаришларга кўра шартли пул ёрдамини 12 ойга, шартсиз пул ёрдамини 6 ойга бериш кўзланди. Манзилли ижтимоий ёрдамнинг ойлик миқдори битта оилага ўрта ҳисобда 100-150 минг тенгени, йиллик миқдори 1,8-2 млн. тенгени ташкил этади. Шунга биноан, салмоқли маблағдан унумли фойдаланиш ҳамда ўз ишини ташкил этиб, қўшимча даромад топиши учун вилоятда кам таъминланган фуқароларни тадбиркорликка жалб этиш ишлари олиб борилмоқда.\nЎтган йил тажрибаси асосида манзилли ижтимоий ёрдамнинг бир марталик тўловига устуворлик бериб, мазкур маблағ ҳисобидан вилоятда тайёрланган 15та кичик бизнес-лойиҳа амалга оширилади. Натижада 2019 йилнинг 1-чорагида 400га яқин оила ўз ишини очди. Қўшимча равишда, “Атамекен” Миллий тадбиркорлар палатаси билан бирлашиб, “Меҳнат” давлат дастурига тегишли ўзгаришлар киритилганидан кейин кўп болали оилалардан ҳар бирига қайтаримсиз 500 минг тенгедан давлат гранти бериладиган бўлди, – деди вилоят ҳокимининг ўринбосари.\nБундан ташқари, кўп болали оилаларни уй-жой билан таъминлаш бўйича ишлар олиб борилмоқда.\nКўп болали оилаларни бошпана билан таъминлаш ишлари ҳомийлар ҳисобидан ҳам амалга оширилмоқда. Жорий йил ҳомийлар томонидан 18та кўп болали оила уй билан таъминланди.\nТуркистон вилояти ҳокимининг матбуот хизмати, 2019-05-20, 10:50 58\nТуркистон: тараққиёт уфқлари 70\nОбуна давом этади 81


Чоршанба, 02 Ноябр 2016 08:34\nАхборот технологиялар ривожланиб кетган бизнинг даврда ҳар қандай “уйдирма” хабарни ўн дақиқа ичида текшириб чиқса бўлади. Бироқ нега мусулмонлар бунга бир дақиқа вақт ҳам сарф қилишни исташмайди?! Уларнинг хайрли ниятлари бутун умматни ҳар қандай бемаъни нарсаларга ишониб кетаверадиган саводсиз одамлар сифатида кўрсатиб кулгига қолишига сабаб бўлмоқда. Ахир Аллоҳ таоло ўз расули соллаллоҳу алайҳи васаллам орқали ҳар қандай маълумотларни текширишимизни буюрган эмасми? “Эй иймон келтирганлар! Агар фосиқ хабар келтирса, аниқлаб кўринглар, бир қавмга билмасдан мусибат етказиб қўйиб, қилганингизга надомат чекувчи бўлманглар”. (Қуръони Карим, 49:6)\nДаниялик карикатурачи рассом тириклайин ёниб кетганми?\nЯқин кунларнинг бирида Покистонга тегишли «The Nation» нашри номи аниқ кўрсатилмаган қандайдир “Саудия газетаси”га таяниб шов-шувли хабарни босиб чиқди. Хабарда ёзилишича, ўз вақтида пайғамбаримиз Муҳаммад соллаллоҳу алайҳи васалламнинг расмларини карикатура қилиб чиздирган ва нашр қилган Даниянинг “Jyllands Posten“ газетасининг муҳаррири ўз ётоқхонасида ёниб кетган. Ёнғин чиқиши ғайри оддий ҳолатда юз берган эмиш.\nЭҳтимол, мазкур хабарни «The Nation» муҳаррири эшитгиси келгандир? Шунинг учун ҳам покистонлик муҳаррир бу шов-шувли хабар барча медиа воситаларидан ташқари, исбот ва далилларга таянмаган қандайдир “Саудия Арабистони газетаси”дагина чоп этилгани ҳақида ўйлаб ҳам ўтирмади.\nМазкур хабарнинг келиб чиқиши ва тарқалишини ўрганган Моҳиб Аҳмаднинг айтишича, хабар бир неча соат ичида интернетнинг Покистон секторида электрон мактублар, смс, шунга ўхшаш воситаларда яшин тезлигида тарқалган. Бу орада кимдир яхши ниятда мазкур хабарни ўзича “тўғирлаб”, қўшимча киритиб қўйган. Таҳрир қилинган матнда энди муҳаррир эмас, балки ўз вақтида Ислом оламини жунбушга келтирган, пайғамбар соллаллоҳу алайҳи васалламга карикатуралар чизган карикатурачи рассом ёниб кетган. Бунга яна қўшимча қилиб шундай дейилган: “Гуноҳкорлар Пайғамбарни масхара қилгани учун кейинги дунёда жазоланадилар, бироқ Аллоҳ таоло бундай кимсаларнинг тақдирини бу дунёда ҳам кўрсатиб қўйди. Ким пайғамбарни ҳурмат қилмаса шундай куйга тушсин. Омин”.\nХабар айнан шу шаклда жаҳон тармоғи ҳисобланган интернет юзини кўрди. Одамлар бу хабарни хурсандчилик ва шод-хуррамлик билан бир-бирларига улаша бошлади. Хабарнинг биринчи қисми ўта хатарли ва очиқ ёлғондир. Интернетга уланган компьютери бор ҳар қандай киши буни 10-20 дақиқа ичида текшириб, билиб олса бўлади. Бу хабарлардан ҳосил бўлган хурсандчилик қисмига келсак – бундай хатти-ҳаракатлар Расулуллоҳ соллаллоҳу алайҳи васалламга эргашувчиларга ярашмайди.\nПайғамбаримиз соллаллоҳу алайҳи васалламни ҳақорат қилган бир аёл ҳақидаги воқеа кўп зикр қилинади. Ўша аёл Ислом билан шунчалик ўчакишган эканки, у зот қачон унинг кўчасидан ўтсалар, устиларига ахлат отар экан. Бироқ бир куни Расулуллоҳ соллаллоҳу алайҳи васаллам ўша кўчадан ўтсалар, ҳар сафар у зотни қўлида ахлат билан кутиб турадиган ҳалиги аёл кўринмабди. У зот бундан ажабланиб, бориб унинг эшигини қоқибдилар, ўша аёлнинг ҳол-аҳволини суриштирибдилар, «бетоб бўлиб қолмадими?» деб сўрабдилар. Оламларга раҳмат бўлиб келган буюк зотнинг бу ишларидан бениҳоят таъсирланган ўша аёл беихтиёр калимаи шаҳодатни айтиб, муслима бўлибди.\nБундай хабарларни тарқатаётганлар маълум маънода ўзига яраша илмга эга бўлган ва илм олиш ҳаракатида бўлаётган саводли мусулмонлар экани ажабланарлидир. Агар булар шубҳали маълумот ёки хабарларни текшириб кўришмаган бўлсалар, қолганлар ҳам уларни текшириб кўрган бўлиши даргумон?\nШу ерда маълумот манбасига ишониш хислати устунлик қилади. Одамлар уларни ўқимишли, ишонса бўладиган мусулмон деб билишади. Улар тарқатаётган ҳар бир хабарга ҳеч қандай мулоҳазасиз имзо қўйиши, унинг бу маълумотларни сўзсиз тасдиқлагани деб тушунадилар. Натижада мусулмонлар, ўзларининг шахсий майллари (симпатия) ва иззат-нафсга (амбиция) берилиши оқибатида, ўзлари билган ё билмаган ҳолда оммавий дезинформация воситаси ролини бажарувчиларга айланди. Кейин эса, Ислом ҳақида бунчалик салбий қолиплар (стереотиплар) кўпайиб кетганидан ва одамларнинг “баджаҳл мусулмонлар” ҳақидаги миш-мишларга осонгина ишонишларидан яна ҳайрон бўлишади. Агар Расулуллоҳ соллаллоҳу алайҳи васаллам ўша аёл аҳволидан хабар олиш ўрнига унинг хаста бўлганидан хурсанд бўлганида у Исломга мушарраф бўлардими?\nБалки, Қуръони Каримни “ёқиб” ташлаган пастор ёниб кетгандир?\n“Ёниб кетган” пастор ҳақидаги воқеалар ҳам юқоридаги хабарга жуда ўхшаб кетади. Мусулмонларга тегишли бир интернет сайтда 28 июнь 2012 йили шов-шувли хабарни чоп қилишади. 2010 йили 11 сентябрь куни америкалик пастор Денни Аллен ўзининг орқа ҳовлисида Қуръони Каримни ўтда ёққан. Бу воқеадан тўрт кун ўтиб ўзи ўтда ёниб кетган эмиш. Айтишларича, пастор қаттиқ куйган, аммо тирик қолганмиш. Хабарга ёзилган шарҳларда эса – шод-хуррамлик, хурсандчилик садолари...\nХабарда берилган маълумотларнинг манбаси йўқлигига жуда оз сонли ўқувчилар эътибор қилишди. Америка уммасининг ҳаётдаги фаол позициясига қарамай бу шов-шувли маълумот негадир интернетнинг фақат рус тилидаги қисмидагина пайдо бўлиши, фараз қилинган воқеадан сўнг ярим йил ўтгач бу маълумот қаердандир “қалқиб” чиққани, ёнғин ҳақида ва унинг келиб чиқиши ҳақида ҳеч нарса дейилмагани ва ниҳоят суратдаги тез ёрдам машинаси “совет даврининг” маҳсули экани ҳеч кимни ўйлантиргани йўқ.\nБанан, сабзи ва бодиринглар – фақат эри ишлов берганидан сўнг\nАллақандай “шайх”нинг “Аёлларга баъзи мева ва сабзавотларни кесилмаган ҳолда ейиш ва ҳатто қўл теккизиш мумкин эмас” деган “фатво”сининг довруғи ҳам ундан кам бўлмади. Интернет тахминан қуйидаги мазмундаги хабарларга тўлиб кетди: Мусулмон шайхи аёлларни банан, бодиринг, сабзи ва бошқа эркаклар жинсий аъзосига ўхшаш шаклга эга меваларни танаввул қилишни ман этувчи фатво чиқарган. Шайх чиқарган фатвога кўра, бу аёлларнинг жинсий хаёлотга (фантазия) берилиб кетишининг олдини олар эмиш. Унинг айтишича, бу таҳқиқ мазкур меваларни бутун ҳолда истеъмол қилиши ҳақидадир. Унга кўра, аёлнинг эри ёки ўғли шубҳали мевани кичик бўлакларга бўлсагина аёл киши уни танаввул қилса бўлар эмиш.\n“Сенсация” шу даражада кенг тарқалдики, ҳатто телевидениянинг янгиликлар дастури хабарлардан ҳам жой олишга улгурди. Islam un Europe хабар беришича, бунга ўхшаш “фатво” олдинлари ҳам аноним саудиялик уламо тарафидан чиқарилган эмиш. Бу эса исламофоблар учун ажойиб совға бўлди. Янгиликлар узатувчи сайтларнинг шарҳларида одамлар мусулмонларни кўпроқ масхара кулиш бўйича ўз “заковат”ларини машқ қилдиришди. Энг ачинарлиси шуки, баъзи тушунмаган мусулмонлар ҳам диндошларини огоҳлантириш мақсадида бу “шов-шувли” хабарни ижтимоий тармоқларда завқ билан тарқатишга тушди. Уларни ушбу “фатво” жума маърузасида айтилган сўз экани ажаблантирмади, фатвони чиқарган шайх исми йўқлиги (фатво аноним бўлиши мумкин эмас), ҳатто қайси давлатдан чиққани ҳам ажаблантиргани йўқ. У турли хил талқинда (версия) тарқалди, Европа, Ливан ва Миср...\nБунга ўхшаш уйдирма хабарларни тўқиб чиқараётганларнинг бузуқлик даражасини тасаввур қилиш кишини даҳшатга солади. Шахснинг руҳий-шаҳвоний ривожланиши борасида тадқиқот олиб борган Зигмунд Фрейд ҳам: “Баъзан сигара – оддий сигара бўлиши мумкин”, деган эди.\nПомидорлар таслисни (троица) васф қиладими?\n«Facebook» ижтимоий тармоғида помидорларни истеъмол қилмасликка тарғиб қилинаётган сурат ҳам ўта ёқимсиз (одиоз) бўлди.\n“Помидорларни (томатларни) истеъмол қилиш тақиқланади, чунки улар насронийларники ва улар Аллоҳга ҳамду сано айтиш ўрнига хочни (насронийларнинг учлик ақидасини) мадҳ қилишмоқда, наъузибиллаҳ”. Гўёки тушида Пайғамбаримиз (с.а.в)ни кўрган фаластинлик синглимиз: Пайғамбаримизни йиғлаб, умматни помидор истеъмол қилишидан огоҳлантирганини айтиб чиқди. “Аллоҳ учун буни одамларга етказинг”, - деб даъват қилди.\nУшбу суратда арабча ёзувлар билан: “Агар сизлар бундан огоҳлантирмасангизлар, демак, бундан сизни шайтон ман қилмоқда”, дейилган маъноларини ўқиш мумкин эди. Аксар мусулмонлар бу ва бунга ўхшаган суратларни ҳазил деб тушундилар, бироқ баъзилар буни жиддий қабул қилиб, амал қилишга ҳам киришиб кетди.\nИслом билан қўрқитувчилар (исломофоблар) эса “мусулмонларнинг саводсиз” эканига яна бир ҳужжат топишди.\nСуратни тарқатиб, жиддий равишда помидорларни танаввул қилишдан қайтариб юрган одамларнинг айтишига кўра, гўёки Пайғамбаримиз соллаллоҳу алайҳи васаллам қандайдир фаластинлик аёл (яна исм шарифсиз) туши орқали бундан қайтарган эмиш. Бу билан одамлар динимиз асосларидан қанчалик бехабар эканликларини кўрсатишмоқда. Биринчи навбатда Қуръони Каримдан. Аллоҳ таоло Қуръони Каримда марҳамат қилади:\n“Унга етти осмону ер ва улардаги кимсалар тасбеҳ айтур. Унинг ҳамди ила тасбеҳ айтмаган ҳеч бир нарса йўқ. Лекин уларнинг тасбеҳини англамассизлар”. (Қуръони Карим, 17:44).\nБизлар англамайдиган воситалар билан помидорлар Аллоҳ таолодан бошқа ҳеч кимга ҳамду сано айтолмайди. Аллоҳ таолога иймон келтириш ёки унинг мўъжизаларидан юз ўгиришини танлаш эркинлиги фақат инс ва жинларга берилган. Бошқа ҳар қандай нарсалар, воқеалар ва махлуқлар бундай танлаш ҳуқуқига эга эмаслар. Шунинг учун ҳам бунга ўхшаш “ваҳий”ларни тарқатишлик Аллоҳ таоло ва У ўрнатиб қўйган тартиб-интизомга нисбатан бўҳтон бўлади. Мусулмонларга аҳли китоб таоми, хусусан, “насронийлар помидори” ҳалол экани ҳақидаги гапириб ўтирмасак ҳам бўлади.\nАфсуски, дунёда динимиз билан қўрқитиш, уни масхара қилиш, бизни ўрта аср зулматида яшовчи қалоқ одамлар қилиб кўрсатишга тайёр бўлган одамлар тиқилиб ётибди. Бу уларнинг виждонларига ҳавола – бироқ келинглар, уларга ёрдамчи бўлиб қолмайлик. Уларнинг тегирмонларига сув қуймайлик ва ижтимоий тармоқлардаги ўз шахсий саҳифаларимизда нашр қилаётган нарсаларга диққат билан ёндошайлик.\nКелинглар, видео лавҳаларни тўлиқ тамоша қилиб, мақолаларни охиригача ўқийлик. Ҳеч бўлмаса номувофиқ ёки бузилган (ёки муаллиф Исломни билмагани учун янглишган) хабарларни тарқатаётганда топилган хато ва шубҳали жойларга ўз мулоҳазаларимизни ҳам ёзиб қўйсак мақсадга мувофиқ бўлади. Мусулмонни Ислом ҳақида ишончли билимлар манбаси деб ҳисоблайдиган мусулмон бўлмаган ўқувчилар ёки мусулмон бўлса-да, диндан узоқ бўлган кимсалар бизнинг мазкур масалалардаги фикр-мулоҳазаларимизни билишсин.\nКелинглар, биздан дезинформация тарқатишнинг арзон воситаси қилиб фойдаланишларига чек қўяйлик...\n« Муслима қизнинг ИШИД каллакесарларига айтганлари! (видео)\tБуюк Хитой деворига қарши »


ПФ-3982-сон 28.03.2008. Ўзбекистон Республикаси Президентининг баъзи Фармонларига ўзгартишлар киритиш, шунингдек айримларини ўз кучини йўқотган деб ҳисоблаш тўғрисида\nЎзбекистон Республикаси Президентининг ўз кучини йўқотган фармонлари ва айрим қарорлари рўйхати\nЎзбекистон Республикаси ташқи иқтисодий фаолиятида янги унификацияланган Товар номенклатураси (2007 йил версияси) қабул қилинганига мувофиқ:\n1. Ўзбекистон Республикаси Президентининг «Товарлар (ишлар, хизматлар) экспортини рағбатлантириш бўйича қўшимча чора-тадбирлар тўғрисида» 1997 йил 10 октябрдаги ПФ-1871-сонли Фармонига 1-иловага* мувофиқ ўзгартиш киритилсин.\nБелгилансинки, ушбу ўзгартишлар 2008 йилнинг 1 апрелидан кучга киради.\n2. Ўзбекистон Республикаси Президентининг баъзи фармонлари ва айрим қарорлари 2-иловага мувофиқ ўз кучини йўқотган деб ҳисоблансин.\n2008 йил 28 март,\nЎзбекистон Республикаси Президентининг 2008 йил 28 мартдаги ПФ-3982-сон Фармонига\n1. Ўзбекистон Республикаси Президентининг «Пилла маҳсулоти экспортини тартибга солиш тўғрисида» 2000 йил 28 февралдаги ПФ-2553-сон Фармони.\n2. «Ўзбекистон Республикаси Президентининг баъзи фармонларига ўзгартиш ва қўшимчалар киритиш тўғрисида» Ўзбекистон Республикаси Президентининг 2002 йил 20 майдаги ПФ-3077-сон Фармони.\n3. Ўзбекистон Республикаси Президентининг «Тери, мўйна хом ашёси ва қоракўл экспортини тартибга солиш тўғрисида» 1998 йил 25 августдаги ПФ-2068-сон Фармонининг 2-банди.\n4. Ўзбекистон Республикаси Президентининг «Рангли металлар парчалари ва чиқиндилари экспортини тартибга солиш тўғрисида» 1999 йил 5 февралдаги ПФ-2212-сон Фармонининг 1-бандидаги иккинчи хатбоши ва иловаси.\n5. «Ўзбекистон Республикаси Президентининг баъзи фармонларига ўзгартишлар киритиш тўғрисида» Ўзбекистон Республикаси Президентининг 2000 йил 2 августдаги ПФ-2677-сон Фармонининг 2-бандидаги учинчи хатбоши ва иловаси.\n6. «Ўзбекистон Республикаси Президентининг баъзи фармонларига ўзгартиш ва қўшимчалар киритиш тўғрисида» Ўзбекистон Республикаси Президентининг 2005 йил 18 июлдаги ПФ-3625-сон Фармони иловасининг 2-банди.\n7. «Ўзбекистон Республикаси Президентининг баъзи фармонларига ўзгартишлар киритиш тўғрисида» Ўзбекистон Республикаси Президентининг 2005 йил 20 сентябрдаги ПФ-3661-сон Фармони иловасининг 4-банди.\n8. «Ўзбекистон Республикаси Президентининг айрим Фармон ва қарорларига ўзгартишлар киритиш тўғрисида» Ўзбекистон Республикаси Президентининг 2006 йил 14 сентябрдаги ПФ-3800-сон Фармони иловасининг 1-банди.\n(Ўзбекистон Республикаси қонун ҳужжатлари тўплами, 2008 й., 14-15-сон, 95-модда)


Санъаткорларнинг ажойиб хоббилари - - - www.Voydoda.com - Развлекательный портал -\nСанъаткорларнинг ажойиб хоббилари\n12 Авг 2016(18:43)\nКўпчилик асосий касбидан ташқари, бўш вақтларида севимли машғулоти билан шуғулланишни ёқтиради. Албатта юлдузларимиз ҳам бундан мустасно эмас. “Ҳордиқ плюс” газетаси уларнинг севимли машғулотлари билан қизиқди.\nАлишер Файз: – Футболга жуда қизиқаман. Сабабини билмайман-у, лекин футбол тўпларини йиғишни ёқтираман. Уйимда, офисимда ҳам сўзларимнинг исботини кўришингиз мумкин. Тушкунликка тушсам ёки қаттиқ чарчасам қўлимга коптокни оламан. Уйда, офисда тўп сақлашнинг ҳам фойдали томонлари бор экан. Бўш қолсангиз спорт машқларини бажариш имконияти туғилади.\nҲосила Раҳимова: – Болалигимдан қадимий тақинчоқларни йиғишга қизиқаман. Эътибор берсангиз, замонавий кийимлар билан бирга қадимий, миллий тақинчоқларни уйғунлаштиришга ҳаракат қиламан. Менинг қизиқишимни яхши билган мухлисларим момоларидан қолган қадимий тақинчоқларни совға қилишган. Бундан ташқари пойтахтдаги ҳовлимизга ўтов қурдирганман. Қиш кунлари ўтовга кирсангиз жоннинг ҳузури. Ичи қоронғи ва сокин бўлгани учун ҳам у ерда ижод қилгингиз келаверади.\nЗиёда: – Қизиқишларим жуда кўп. Аммо фитнес ва замонавий рақ билан шуғуллансам, барча ташвишлардан фориғ бўлгандек, енгил тортаман. Фитнес билан қоматни тиклаш учун эмас, балки руҳий дам олиш учун шуғулланаман. Уйимда ҳам кичик машғулот зали бор. Тонгда фитнес билан шуғуллансам, куни билан тетик юраман. Рақсга тушсам, мириқиб ухлайман.\nИлҳом Фармонов: – Эски, лекин ноёб маркадаги автомобилларни йиғишга қизиқаман. Улардаги енгил носозликларни тузатиш ҳам қўлимдан келади. Ҳовлимиз унча катта бўлмагани учун доимо қизиқишларимни жиловлаб туришга мажбурман. Бир йили пойтахтимизда ноёб маркадаги автомобиллар кўргазмаси бўлиб ўтди. Ундаги автомобилларни кўриб роса қувондим. Демак, менга ўхшаган қизиқувчилар оз эмас экан.\nОтабек Муҳаммадзоҳид: – Бир неча йилдан буён ролик ва муз устида конки учишни ёқтираман. Афсуски, Фарғонада муз саройи йўқ. Фақатгина пойтахтга келгандагина севимли машғулотим билан шуғулланаман. Агар молиявий имкониятим бўлганида, албатта, она шаҳримда шундай муз саройини қурдирган бўлардим.\nАлижон Исоқов: – Эсимни таниганимдан буён балиқ овлашга қизиқаман. Қармоқда балиқ овлашнинг ўз гашти бор. Уйимда 12 та қармоқ, қайиқ ва балиқ овлаш учун керак бўладиган барча анжомлар бор. Ов мавсумида дўстларим билан балиқ овлагани чиқамиз. Бир неча килограммлик сазан балиғини ҳам овлашга мушарраф бўлганман.\nТеги: Санъаткорларнинг ажойиб хоббилари


Тақыятас ЫЭСтеги жағдай авария емес екенлиги айтылмақта » KarInform\nТақыятас районындағы ыссылық электр станциясының еки энергоблокы электр узатыў линияларындағы машқалалар себепли 18-июль күни өшип қалған. Бул ҳаққында станция мағлыўматларына тийкарланып «Газета.uz» хабар берди.\nЭнергоблоклардың жумысы тоқтап қалғаны ушын Хорезм ҳәм Қарақалпақстанның айырым районларында электр тәмийнаты үзилип қалған.\n«Авария деп болмайды, бул өширилиў. Ҳәзир қайтадан жалғаў бойынша жумыслар алып барылмақта. Еки блок әллеқашан жалғанған, техникалық процесс даўам етпекте. Өшиў 10:43 те жүз берген. Себеплери үйренилмекте. Бул электр узатыў линиялары себепли де болыўы мүмкин, оларға Хорезм ўәлаяты, Қарақалпақстан да жалғанған. Қайта жалғаў бойынша жумыслар қашан жуўмақланыўы белгисиз. Бул техника болса, алдын ала бир зат деп болмайды», - деген ЫЭС ўәкили.\nЭнергетика министрлигинен хабар бериўинше, үзилис техникалық қорғаныў системасы ислеп кеткеннен соң биринши энергоблокта жүз берген (станцияда улыўма еки энергоблок бар). Арадан 12 секунд өтип қорғаныў системасы екинши энергоблокта ҳәм турбогенераторда (улыўма үш турбогенератор бар) да иске түскен.\n10:59 да турбогенератор қайтадан ислей баслаған. Энергетика министрлиги ўәкиллериниң билдириўинше, еки энергоблокты жалғаў жумыслары даўам етпекте.\nСельфиге түсиў ушын жоқары кернеўли электр сүтинине минге ...


Академик Саид Шермуҳамедов вафот этди\n11:21 / 16.02.2016\n15 февраль куни Ўзбекистон Республикаси Фанлар академияси академиги, Ўзбекистонда хизмат кўрсатган фан арбоби, Беруний номидаги Ўзбекистон Давлат мукофоти лауреати, Ўзбекистон ёзувчилар уюшмасининг аъзоси, Ўзбекистон Фалсафа жамиятининг президенти, фалсафа фанлари доктори, профессор Саид Шермуҳамедов оламдан ўтди. Бу ҳақда унинг шогирдлари фейсбукда таъзиянома қолдиришган.\n"Устоз Саид Шермуҳамедов республикада фалсафа фани ривожига, илмий-педагогик кадрлар – фан номзодлари ва докторлари тайёрлашга салмоқли ҳисса қўшди. Саид Шермуҳамедов фалсафада ўзига хос илмий мактабга, жумладан, ижтимоий фалсафа, маданият тарихи ва назарияси бўйича фундаментал илмий мактабларга асос солди.\nБир қанча улкан фалсафа анжуманларида қилган маърузалари, матбуот саҳифаларидаги чиқишлари, тайёрлаган кўплаб педагогик кадрлари туфайли Саид Шермуҳамедовнинг номи нафақат ўз ватанида, ҳаттоки, Россия, Франция, Миср, Япония, Кения, Канада, Мексика, Ҳиндистон, Қозоғистон, Қирғизистон, Тожикистон, Туркманистон, Афғонистон, Кипр, Никарагуа, Польша, Болгария, Сингапур, Шимолий ва Жанубий Корея, Эрон, Туркия ҳамда бошқа кўплаб хориж мамлакатларида ҳам маълум ва машҳурдир.\nСаид Шермуҳамедов қарийб 60 йил илмий-педагогик фаолият олиб борди. Домланинг ҳаётий аъмоли, бирдан бир эзгу мақсади – Инсонга ғамхўрлик кўрсатиш, миллат, халқ манфаатларини ҳимоя қилиш, фалсафа фани, маданият ва маънавиятни ривожлантириш, ватан равнақи учун хизмат қилиш ва халқ фаровонлигини ошириш бўлган эди. Зеро, олимнинг ватандошлари, яқин ва узоқ хориждаги файласуф дўстлари ҳамда ихлосмандлари унинг ана шу олижаноб фазилатларини бағоят қадрлашар эди.\nСаид Шермуҳамедов 1930 йилнинг 12 майида Бухоро вилоятининг Қоракўл туманида таваллуд топган. Алишер Навоий номидаги Самарқанд давлат университетида ўқиди, у 1959 йилда номзодлик, 1973 йилда эса докторлик диссертациясини муваффақиятли ҳимоя қилди.\nЎзбекистон Фанлар академиясининг Иброҳим Мўминов номидаги Фалсафа ва ҳуқуқ институтида этика ва эстетика бўлими мудири, илмий ишлар бўйича директор ўринбосари, Ўзбекистон Республикаси КП МК маданият бўлими мудири, республика Маориф вазири, Қори Ниёзий номидаги педагогика илмий-тадқиқот институтида директор лавозимларида фаолият кўрсатди. У Мирзо Улуғбек номидаги Ўзбекистон Миллий университетида 1985-2000 йилларда фалсафа кафедрасининг мудири, 2000-2015 йилларда эса профессор вазифасида ишлади.\nСаид Шермуҳамедовнинг ташаббуси билан 1999 йилда фалсафий масалаларга бағишланган «Маънавият, Маданият. Ижтимоий тараққиёт» мавзусида халқаро конференция ўтказилиб, унда АҚШ, Англия, Россия, Болгария, Қозоғистон, Қирғизистон каби мамлакатлардан файласуф олимлар иштирок этишди ва мустақил бўлганига 8 йил тўлган юртдаги маънавий янгиланиш жараёнлари билан танишишди. У халқаро илмий алоқаларни ривожлантириш, ҳозирги замон ўзбек фалсафасининг ғоялари билан жаҳон ҳамжамиятини таништириш мақсадида «Маънавий маданият ва ижтимоий тараққиёт» (Вашингтон, 2000) илмий тўпламини нашр қилишга эришди. Саид Шермуҳамедов монографиянинг кириш сўзи ва «Ўзбекистонда фалсафий тадқиқотлар» мавзусидаги биринчи бобининг муаллифи бўлиши билан бир қаторда унинг масъул муҳаррири сифатида ҳам фаолият кўрсатди.\nСаид Шермуҳамедовнинг «Янгиланаётган жамиятга – янги фалсафа» (1993), «Биз қандай жамият қурмоқдамиз?» (1999), «Инсон фалсафаси» (2001), «Истиқлол қуёши» (2002), «Мустақил Ўзбекистон ва фалсафанинг ривожланиши» (2005), “Миллий ғоя ижтимоий тараққиётнинг қудратли кучи” (2010), “Қалбим изҳорлари” (2010), “Эҳтиром” (2015) сингари рус ва ўзбек тилларида нашр этилган бошқа кўпгина асарлари жамиятимизнинг тарихий тараққиёт йўлини бозор иқтисодиёти шароитида ҳаққоний акс эттиради.\nМуаллиф ўзининг «Ўзбек фалсафаси» номли асарида ўзбек фалсафасининг миллий характерини асослашга ҳаракат қилади, юртимиз олимларининг жаҳон фалсафасининг шаклланиши ва ривожланишидаги ўрни ҳамда бу ғояларнинг ҳозирги кунда инсон, миллат, халқ, жамият ҳаётидаги мавқеини кўрсатади. Айни пайтда ўзбек фалсафаси ҳозирги замон жаҳон фалсафасининг таркибий қисми ҳисобланишини алоҳида таъкидлайди.\nОлимнинг устоз ва шогирдларга, шунингдек, дўстларига бўлган садоқати ҳамда эҳтироми ибрат олишга арзигулик. У устози Иброҳим Мўминович Мўминовнинг хотирасини доимо ёдда сақлар эди. Шу боис Иброҳим Мўминовнинг 90 йиллик, 100 йиллик юбилейларини ўтказишда фаол иштирок этди. Бу инсон ўз устозига бағишлаб турли йилларда 20 дан зиёд мақола ва рисола чоп эттирди. Унинг ташаббуси билан Бухоро вилояти Шофиркон туманининг Тезгузар қишлоғидаги Иброҳим Мўминов номли мактабда устоз ҳаёти, илмий-педагогик ва жамоатчилик фаолиятига оид музей ташкил қилинди.\nСаид Шермуҳамедов илмий-тадқиқот соҳасидаги кўп қиррали, самарали фаолияти, илмий-педагогик кадрларни, фан номзодлари ва докторлари тайёрлаш соҳасидаги катта хизматлари, олиб бораётган ижтимоий фаолияти учун 4та орден, 4та медаль, ҳукумат, вазирлик ва идораларнинг фахрий ёрлиқлари билан муносиб тақдирланган.\nЖаҳон Фалсафа Жамиятининг президенти, профессор Иоанна Кучуради: «Саид Шермуҳамедовнинг ҳар бир маърузаси ўзбек юртида аждодларга муносиб ворислар тарбияланаётганининг ёрқин далили, у ХХ аср ўзбек фалсафасининг машҳур олимларидан биридир», деб эътироф этади.\nСаид Шермуҳамедов – Жаҳон Фалсафа жамиятининг фахрий аъзоси. У тақлид қилишга лойиқ файласуф, камтаринлик, бағрикенглик, самимийлик олим ҳаётининг мазмунидир. Россия Фалсафа жамиятининг Биринчи вице-президенти, «Вестник Российского философского общества» («Россия фалсафа жамиятининг ахборотномаси») журналининг бош муҳаррири, фалсафа фанлари доктори, профессор Н.А.Чумаков: «Мен унда йирик олим, катта ҳаёт тажрибасига эга баркамол инсонни кўрдим, бу хислатлар менда унга нисбатан катта ҳурмат туйғусини уйғотди, бундан ташқари, мен унда одамларга нисбатан пок муносабат, самимийлик ва катта ғамхўрлик ҳисси мавжудлигини сездим», деб олимнинг инсонийлик фазилатларини алоҳида эътироф этади.\nСаид Шермуҳаммедов 3 нафар фарзандни тарбиялаб вояга етказди. Айни пайтда домланинг 8 нафар набираси вояга етмоқда. Бундан ташқари, Саид Шермуҳамедов илмий раҳбарлигида 13 нафар фан доктори, 67 нафар фан номзоди диссертациясини мувафаққиятли ҳимоя қилиб, бугун юртимиз ҳамда жаҳон илм-фанига хизмат қилишмоқда. Бинобарин, бу шогирдларнинг 4 нафари чет эл фуқароларидир. Домла, бундан ташқари, 21 нафар фан доктори ва 39 нафар фан номзодига расмий оппонентлик қилган эди. Айни вақтда домланинг бевосита илмий раҳбарлигида 31 нафар тадқиқотчилар докторлик диссертация устида изланиш олиб бораётган эдилар. Устоз ўз илмий фаолияти давомида 14та монография, 43та рисола, 600дан зиёд илмий ва илмий-оммабоп мақолалар ёзди.\nСаид Шермуҳамедов ва у кишининг ажойиб турмуш ўртоқлари, олийжаноб инсон Муҳаббатхон Шермуҳамедова узоқ ва сермазмун йўлни босиб ўтишди. Гарчи устоз бу оламдан кўз юмган бўлсалар-да, у зотнинг табаррук номи, нурли чеҳраси яқинлар ва шогирдлар қалбида доим сақланиб қолажак", дейилади